Rooi beslis nie mooi, al het die Bokke gepronkDie rooi Boktruie – Beast Mtawarira, Eben Etzebeth en Siya Kolisi (Twitter @Springboks) Die Suid-Afrikaanse rugbybase kan walgooi soos hulle wil, maar hulle het ŉ heerlike Sondagmaal van sappige skaapboud en gebakte aartappels met ŉ gebrande malvapoeding bederf. Die rooi truie waarin die Bokke Saterdagaand in Salta teen die Argentyne Poemas gespeel het, was onooglik lelik. Bloedrooi truie, swart krae, rooi broeke en rooi kouse… Die springbokkie op die linkerbors was verdwerg, so ook die protea op die regterbors. Eina! Is dit werklik gedoen om 25 jaar se eenheid in rugby te herdenk? Hoekom is daar dan terselfdertyd nie met die Groen-en-Goue Springbokbaadjies (dit was darem net eenmalig, so is mos beloof) weggedoen nie? Wanneer jy eers begin geld mors, is daar mos nie brieke nie. Dink net hoe mooi sou Allister Coetzee (hoofafrigter) en Ian Schwartz (spanbestuurder) op die spanfoto gelyk het in skreeulelike rooi baadjies met ŉ swart omboorsel? Vroeër in die week het die Bokflank Jaco Kriel gesê dit maak nie saak in watter truie die Bokke speel nie. Ja, die spelers sal in rooi, geel, pienk en blou speel, net solank hulle toetsrugby kan speel en die tjek in die pos is. Hoe ironies is dit nie dat spelers eers kritiek lewer wanneer hulle uitgetree het, soos Bakkies Botha nie – en ook die gewese Bokafrigter, Jake White – wat hulle monde daaroor uitgespoel het. Saterdagaand ná die toets het Nick Mallett teruggekap en gesê die kritiek was onnodig, maar ek wonder wat hy daarvan sou gedink het as sý Bokspanne in rooi moes speel? Sê nou maar die Bokke het Saterdag verloor? Nee, moenie krap waar dit nie jeuk nie, moenie ons vertel dat ŉ gebrande poeding smaaklik is nie. Hopelik het die Bokke die gety laat draai, en hopelik sal die vordering teen die Wallabies en All Blacks voortduur, maar moenie dit met rooi truie ongedaan maak nie.